9. การควบคุมภายใน

บมจ. ศรีตรัง ให้ความสำคัญต่อระบบการควบคุมภายใน การบริหารความเสี่ยง
และการกำกับดูแลผลการดำเนินงานของบมจ. ศรีตรัง
ซึ่งเป็นกระบวนการปฏิบัติงานที่ปฏิบัติเป็นขั้นตอนอย่างต่อเนื่องของเจ้าหน้าที่ทุกคนของ
บมจ. ศรีตรัง ตั้งแต่คณะกรรมการบริหาร และพนักงานทุกคน ที่มีบทบาทและความรับผิดชอบร่วมกัน
โดยจัดให้มีระบบการควบคุมภายในที่เพียงพอและเหมาะสม
เพื่อให้มั่นใจอย่างสมเหตุผลว่าผลการดำเนินงานทุกหน่วยงานภายในกลุ่ม
บริษัทฯ มีความสอดคล้องและสามารถบรรลุเป้าหมายตามที่คณะกรรมการบริหารได้กำหนดไว้
โดยจัดให้มีหน่วยงานตรวจสอบภายใน
ซึ่งเป็นหน่วยงานอิสระที่รายงานตรงต่อคณะกรรมการตรวจสอบ
ซึ่งหน่วยงานตรวจสอบภายในจะทำหน้าที่ตรวจประเมินการควบคุมภายในตามแผนการตรวจสอบประจำปีโดยพิจารณาจากปัจจัยเสี่ยงที่เกี่ยวข้อง
ซึ่งผ่านการอนุมัติจากคณะกรรมการตรวจสอบ รวมทั้งสนับสนุนให้เกิดระบบการบริหารความเสี่ยง
และการให้คำแนะนำทางด้านต่างๆ เพื่อให้เชื่อมั่นได้ว่าการปฏิบัติงานของบริษัทฯ
บรรลุผลสำเร็จตามวัตถุประสงค์ที่กำหนดไว้
โดยหน่วยงานตรวจสอบภายในได้ยึดถือมาตรฐานการปฏิบัติงานตามวิชาชีพการตรวจสอบภายใน
(Standard for the Professional Practice of Internal Auditing)
เป็นกรอบหรือแนวทางในการปฏิบัติงาน ที่มุ่งเน้นให้มีการปฏิบัติงานมีความเป็นอิสระ เที่ยงธรรม
และสอดคล้องกับมาตรฐานสากล และให้ความสำคัญต่อคุณภาพงานตรวจสอบ
โดยเน้นการพัฒนาฝึกอบรมเจ้าหน้าที่ตรวจสอบภายในอย่างต่อเนื่อง
ซึ่งได้จัดให้มีการวางแผนการฝึกอบรมที่เหมาะสมเป็นรายบุคคล นอกจากนี้ผู้สอบบัญชีอิสระ
ซึ่งเป็นผู้รับรองงบการเงินประจำปี 2553 ของบริษัทฯ ได้ให้ความเห็นว่า ไม่พบสถานการณ์ใดๆ
ที่เป็นจุดอ่อนเกี่ยวกับระบบการควบคุมภายในที่มีผลกระทบอย่างเป็นสาระสำคัญต่องบการเงินของบริษัทฯ

สรุปสาระสำคัญของระบบการควบคุมภายใน และการตรวจสอบภายในของบริษัทฯ ได้ดังนี้

คณะกรรมการตรวจสอบ ทำหน้าที่พิจารณาความเพียงพอของระบบการควบคุมภายในของบริษัทฯ
โดยทบทวนผลการปฏิบัติงานของหน่วยงานตรวจสอบภายใน และผู้สอบบัญชีอิสระของบริษัทฯ
อย่างต่อเนื่อง เน้นการพิจารณาความเพียงพอและเหมาะสมของระบบการควบคุมภายใน
การควบคุมการปฏิบัติงานตามกฎหมาย ระเบียบ ข้อบังคับ และนโยบายต่างๆ ที่เกี่ยวข้อง
หากคณะกรรมการตรวจสอบมีข้อเสนอแนะ หรือพบข้อบกพร่องที่เป็นสาระสำคัญ
จะรายงานต่อคณะกรรมการ บมจ. ศรีตรัง เพื่อให้มีการปรับปรุงแก้ไขต่อไป

หน่วยงานตรวจสอบภายใน ทำหน้าที่ตรวจสอบการปฏิบัติงานของหน่วยงานต่างๆ ของกลุ่มบริษัทฯ
ตามแผนการตรวจสอบประจำปี และตามที่ได้รับมอบหมายจากคณะกรรมการบริหาร หรือ
คณะกรรมการตรวจสอบ
โดยใช้หลักเกณฑ์การพิจารณาความสำคัญตามความเสี่ยงของกระบวนการทางธุรกิจหรือกระบวนการทำงาน
รวมทั้งการให้คำปรึกษาแนะนำแก่ฝ่ายบริหารของแต่ละหน่วยงานในการปรับปรุงการควบคุมภายใน
ซึ่งรวมถึงระเบียบวิธีปฏิบัติ เพื่อเพิ่มประสิทธิภาพและประสิทธิผลในการดำเนินงานของกลุ่มบริษัทฯ

ระบบการควบคุมการปฏิบัติงานของฝ่ายบริหาร คณะกรรมการ บมจ. ศรีตรัง
กำหนดเป้าหมายการดำเนินธุรกิจประจำปีของ บมจ. ศรีตรัง โดยได้มีการกำหนดพันธกิจที่ชัดเจน
เพื่อให้มีการจัดทำแผนดำเนินงานในแต่ละหน่วยงานให้สอดคล้องเป็นแนวทางเดียวกัน
และให้มีการกำหนดตัวชี้วัดผลการดำเนินงาน ทั้งทางด้านกำไรขาดทุนทางการเงิน ผลการปฏิบัติงาน
ความพึงพอใจของลูกค้า เป็นต้น โดยมีการกำกับดูแล และติดตามเป็นประจำอย่างต่อเนื่อง

การประเมินความเสี่ยง บมจ. ศรีตรัง
คำนึงถึงความเปลี่ยนแปลงของสภาวะแวดล้อมทั้งภายนอกและภายใน
ที่ก่อให้เกิดความเสี่ยงและมีผลกระทบต่อ บมจ. ศรีตรัง
ดังนั้นจึงมีการประเมินและติดตามความเสี่ยงตลอดเวลาในการปฏิบัติงาน
โดยแต่ละหน่วยงานจะบริหารงานโดยนำความเสี่ยงมาประเมิน
และทำการแก้ไขในระดับการทำงานปกติ
อีกทั้งได้กำหนดให้มีการประชุมหารือกันในระดับผู้บริหารเพื่อประเมินสถานการณ์
และกำหนดกลยุทธ์ในการดำเนินงานเพื่อรองรับความเสี่ยงที่อาจเกิดขึ้นเป็นประจำทุกเดือน

การควบคุม บมจ. ศรีตรัง มีการกำหนดมาตรการ และแนวทางการปฏิบัติไว้อย่างชัดเจน
โดยกำหนดเป็นคำสั่ง ระเบียบในการปฏิบัติ อำนาจการอนุมัติ และวิธีการปฏิบัติงาน
เพื่อให้ผู้บริหารและพนักงานทุกระดับต้องปฏิบัติตามเป็นไปในแนวทางเดียวกัน

สารสนเทศและการสื่อสารข้อมูล บมจ. ศรีตรัง มีการจัดระบบสารสนเทศที่เหมาะสมทั้งใน
Internet Website และ Intranet Website ของ บมจ. ศรีตรัง โดย Internet
Website เพื่อให้ผู้ถือหุ้น นักลงทุน และบุคคลทั่วไป ได้สามารถรับข้อมูลที่สำคัญเกี่ยวกับ บมจ.
ศรีตรัง อย่างสม่ำเสมอ
อีกทั้งยังเป็นอีกช่องทางหนึ่งในการติดต่อสื่อสารในกรณีที่มีข้อสงสัยหรือข้อเสนอแนะจากผู้ถือหุ้น
นักลงทุน หรือบุคคลทั่วไป ส่วนระบบ Intranet Website
เป็นระบบเพื่อใช้ในการสื่อสารภายในกลุ่มบริษัทฯ ซึ่งทำให้การติดต่อสื่อสารเป็นไปอย่างถูกต้อง
รวดเร็วและทั่วถึง รวมทั้งยังใช้เป็นแหล่งเผยแพร่
หรือแลกเปลี่ยนความรู้ที่มีผลต่อการเพิ่มประสิทธิภาพและประสิทธิผลต่อการดำเนินงานของกลุ่มบริษัทฯ
อีกด้วย

การติดตามและประเมินผล หน่วยงานต่างๆ ของบริษัทฯ
จะรายงานผลการดำเนินงานเป็นประจำทุกเดือนให้ฝ่ายบริหารทราบ
โดยหน่วยงานตรวจสอบภายในจะทำการตรวจสอบหน่วยงานต่างๆ เป็นประจำ
และรายงานต่อคณะกรรมการตรวจสอบอย่างน้อยทุกไตรมาส

การรายงาน ผู้จัดการโรงงานผลิตยางธรรมชาติของบริษัทฯ
แต่ละแห่งต้องจัดทำรายงานประจำวันที่แสดงจำนวนรวมและต้นทุนวัตถุดิบที่บริษัทฯ ซื้อในแต่ละวัน
นอกจากนี้ แผนกการขายและการตลาดต้องจัดทำรายงานยอดขายและสินค้าคงเหลือประจำวันด้วย
กลุ่มผู้บริหารระดับสูงใช้รายงานเหล่านี้เพื่อกำหนดนโยบายยอดขายและต้นทุนของสินค้าของบริษัทฯ
รวมถึงการพิจารณาความเสี่ยงด้านต่างๆ ด้วย

การตรวจสอบ ผู้จัดการโรงงานผลิตยางธรรมชาติของบริษัทฯ
ต้องประชุมกับแผนกจัดหาวัตถุดิบและแผนกการขายและการตลาดเป็นประจำทุกเดือนเพื่อจัดเตรียมงบประมาณของบริษัทฯ
(รวมถึงประมาณการความสามารถในการผลิตประจำเดือนสำหรับแต่ละโรงงานผลิตยางธรรมชาติและประมาณการยอดขายของแต่ละเดือน)
ในการประมาณการดังกล่าวจะต้องนำปัจจัยหลายๆ ประการมาพิจารณา เช่น
ประมาณการกำลังการผลิตที่สามารถผลิตได้ของแต่ละโรงงานผลิตยางธรรมชาติ
ปริมาณวัตถุดิบที่สามารถจัดหาได้ อุปสงค์ของผลิตภัณฑ์ยางธรรมชาติ
ราคายางธรรมชาติในตลาดสินค้าโภคภัณฑ์ และภาวะเศรษฐกิจทั่วไปอื่นๆ
งบประมาณดังกล่าวจะถูกตรวจสอบโดยกลุ่มผู้บริหารระดับสูงก่อนนำไปใช้จริง บริษัทฯ เชื่อว่า
ด้วยการประชุมรายเดือนและการประมาณการดังกล่าว บริษัทฯ ได้จัดให้มีกระบวนการที่บริษัทฯ
เชื่อว่าจะทำให้บริษัทฯ
ได้รับผลตอบแทนจากการลงทุนสูงสุดภายใต้มาตรฐานความเสี่ยงที่เหมาะสมซึ่งกลุ่มผู้บริหารระดับสูงของบริษัทฯ
ได้กำหนดขึ้นเป็นช่วงๆ

ทั้งนี้ ในการประชุมคณะกรรมการ บมจ. ศรีตรัง ครั้งที่ 3/2554 เมื่อวันที่ 25 กุมภาพันธ์ 2554
โดยมีกรรมการตรวจสอบจำนวน 3 ท่าน เข้าร่วมประชุมด้วย คณะกรรมการ บมจ. ศรีตรัง
ได้ประเมินระบบการควบคุมภายใน
โดยการซักถามข้อมูลจากฝ่ายบริหารและจากเจ้าหน้าที่ที่เกี่ยวข้อง
ได้ข้อสรุปว่าจากการประเมินระบบการควบคุมภายในของบริษัทฯ ในส่วนต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตามตามแบบประเมินของสำนักงาน ก.ล.ต.
คณะกรรมการ บมจ. ศรีตรัง มีความเห็นว่า บมจ. ศรีตรัง มีระบบการควบคุมภายในที่เพียงพอแล้ว
โดยมีหลักเกณฑ์การตรวจสอบที่ชัดเจน
โดยกรรมการอิสระและคณะกรรมการตรวจสอบไม่มีความเห็นแตกต่างจากความเห็นของคณะกรรมการบริษัท
อย่างไรก็ตามคณะกรรมการตรวจสอบได้กำชับเรื่องการปฏิบัติตามหลักการกำกับดูแลกิจการที่ดี
(Good Corporate Governance) ของบริษัทฯ
อย่างเคร่งครัดเพื่อให้เป็นไปตามข้อกำหนดของตลาดหลักทรัพย์ฯ คณะกรรมการกำกับตลาดทุน
และสำนักงาน ก.ล.ต. เพื่อให้การปฏิบัติงานของบริษัทฯ
เป็นไปอย่างโปร่งใสและมีประสิทธิภาพมากที่สุด

นอกจากนี้ ในที่ประชุมคณะกรรมการตรวจสอบของ บมจ. ศรีตรัง ครั้งที่ 1/2554 เมื่อวันที่ 24
กุมภาพันธ์ 2554คณะกรรมการตรวจสอบได้ประเมินระบบควบคุมภายในของบริษัทฯ
และมีความเห็นว่าบริษัทฯ มีระบบการควบคุมภายในที่เพียงพอและเหมาะสม

ทั้งนี้ ในการกำกับดูแลบริษัทย่อยของ บมจ. ศรีตรัง นั้น กรรมการของ บมจ. ศรีตรัง
จะเข้าเป็นกรรมการในบริษัทย่อยและบริษัทร่วมเอง และบางครั้งอาจมีการจัดส่งตัวแทนของบริษัทฯ
หรือผู้แทนของบริษัทฯ เข้าไปร่วมเป็นกรรมการของบริษัทย่อย
และมอบหมายให้ฝ่ายตรวจสอบภายในของบริษัทฯ
เป็นผู้ตรวจสอบความเพียงพอของระบบควบคุมภายในของบริษัทย่อย
และรายงานให้คณะกรรมการตรวจสอบของบริษัทฯ
ทราบถึงข้อสรุปเกี่ยวกับการกำกับดูแลของบริษัทย่อย เพื่อให้บริษัทฯ
สามารถควบคุมและตรวจสอบการดำเนินงานได้อย่างมีประสิทธิภาพ